text: Els joves aprenen l'art del 'clown' de la mà de Christophe Thellier i Muriel Deville, dos reconeguts formadors francesos | Comú
  Els joves aprenen l'art del 'clown' de la mà de Christophe Thellier i Muriel Deville, dos reconeguts formadors francesos
  30May / 2019
  Durant el maig La Central, amb la col·laboració de l'ambaixada de França a Andorra, ha impartit diverses masterclass a La Llacuna. Els participants mostraran el fruit del treball dissabte al Parc Central, durant la Festa de la Joventut.
  Un grup de joves d'entre 15 i 18 anys han gaudit durant aquest mes de diverses classes magistrals de clown en el marc del projecte La clownerie de printemps, una activitat que ha dut a terme el Servei de Joventut del Comú d'Andorra la Vella amb la col·laboració de l'ambaixada de França a Andorra. Christophe Thellier i Muriel Deville, dos reconeguts formadors de l'art del pallasso i la comicitat, i punters a Europa en el seu àmbit, s'han desplaçat durant uns dies a Andorra per apropar als joves aquesta especialitat escènica. Al currículum dels experts destaca la creació i direcció pedagògica de l'escola europea del clown Scene Envie (Christophe Thellier) i la fundació de la companyia La Cerise sur le noyau (Christophe Thellier i Muriel Deville).
  L'atelier, que s'ha fet a La Llacuna, culminarà aquest dissabte a la tarda durant la celebració de la Festa de la Joventut al Parc Central, on els joves mostraran el fruit del treball d'aquests dies. Avui han dut a terme un dels darrers assajos generals d'un taller basat en la gestió de l'expressió corporal trencant els codis socials establerts. En aquest sentit, durant dos dies sortiran al carrer a posar en pràctica l'actuació dels gags simulant accidents en clau còmica tot interactuant amb el mobiliari urbà.
  L'activitat s'emmarca en el conveni signat entre el Comú d'Andorra la Vella i l'Ambaixada de França a Andorra que es va posar en marxa l'any passat amb l'objectiu apropar la cultura i la llengua francesa en l'àmbit cultural i de la joventut.
  Durant la passada edició de la Festa de la Joventut els professionals del parkour Leo Urban i Mehdi Adhim, del grup Blacklist, van oferir diverses formacions d'aquesta disciplina als joves del país. Aquest any s'ha volgut apostar per les arts escèniques.